P r e d k l a d a c i a  s p r á v a

Európska rada zasadala v Bruseli v dňoch 15. a 16. decembra 2005. Delegáciu SR na stretnutí viedol predseda vlády Mikuláš Dzurinda. 

Rokovania summitu sa sústredili na dosiahnutie politickej dohody o finančnej perspektíve EÚ na roky 2007 – 2013. Skončili sa úspešne, posledný návrh britského predsedníctva podporili všetky krajiny. Dosiahnutý kompromisný dokument, ako aj ďalšie výsledky rokovania summitu môžeme hodnotiť pozitívne. 

Z pozície SR je prínosom zvýšenie prostriedkov na kohéznu politiku, zníženie povinnej miery spolufinancovania, zachovanie DPH ako oprávneného výdavku, predĺženie obdobia uplatňovania pravidla na čerpanie kohéznych prostriedkov z n+2 na n+3 do roku 2010 a umožnenie financovania bytovej výstavby z Európskeho fondu regionálneho rozvoja. Dohoda pre SR znamená taktiež zvýšenie príspevku EÚ na financovanie odstavenia dvoch blokov jadrovej elektrárne Jaslovské Bohunice.  

	Európska rada sa ďalej zaoberala otázkami budúcnosti Európy, stratégie EÚ pre Afriku, globálneho prístupu k migrácii, boja proti terorizmu, trvalo udržateľného rozvoja, klimatických zmien, rastu a zamestnanosti. Predmetom rokovaní bola aj problematika znížených sadzieb DPH, Bývalej juhoslovanskej republiky Macedónsko, Medzinárodného fondu pre Írsko a vonkajších vzťahov EÚ. 
 
Vláda Slovenskej republiky 7. 12. 2005 schválila materiál s návrhom účasti oficiálnej delegácie Slovenskej republiky na zasadnutí Európskej rady v Bruseli v termíne 15. – 16. 12. 2005. V súvislosti s účasťou predsedu vlády SR na summite V4 a Beneluxu bol následne zmenený a vládou SR schválený termín odletu delegácie do Bruselu na 14. 12. 2005. Keďže sa náročné rokovania Európskej rady o finančnej perspektíve na roky 2007 – 2013 skončili až v skorých ranných hodinách 17. 12. 2005, priletel špeciál vlády SR na Slovensko až 17. 12. 2005.